ΣΤΡΑΤΗΓΙΚΕΣ ΔΙΑΦΟΡΟΠΟΙΗΣΗΣ

ΣΕ ΤΑΞΕΙΣ ΜΙΚΤΗΣ ΕΤΟΙΜΟΤΗΤΑΣ

Η Tomlinson (2000), με βάση τις δικές της έρευνες, περιγράφει διάφορες στρατηγικές διαφοροποίησης σε τάξεις μικτής ετοιμότητας, μεταξύ των οποίων και τις ακόλουθες:

1. ***Διαφοροποιημένες ερωτήσεις:*** Στις συζητήσεις στην τάξη και στα διαγωνίσματα, οι εκπαιδευτικοί διαφοροποιούν τα είδη των ερωτήσεων που υποβάλλουν στους μαθητές ανάλογα με την ετοιμότητα, τα ενδιαφέροντα και το μαθησιακό στυλ τους.
2. ***Συμπύκνωση:*** Πρόκειται για μία πορεία τριών σταδίων η οποία : (α) αξιολογεί τι γνωρίζει ο μαθητής σχετικά με το υπό μελέτη υλικό και τι ακόμη χρειάζεται να κατέχει · (β) προγραμματίζει σχετικά με την μάθηση αυτού που ο μαθητής δεν γνωρίζει και τον απαλλάσσει από το ήδη γνωστό · Και (γ) φροντίζει ο ελεύθερος χρόνος που εξοικονομήθηκε να αφιερωθεί σε εμπλουτισμένη ή ταχύρρυθμη μελέτη.
3. ***Συνεργατική λύση προβλήματος:*** Οι μαθητές σχηματίζουν ζευγάρια ή μικρές ομάδες με στόχο να αναπτύξουν ένα σχέδιο για την λύση ενός προβλήματος που παρουσιάζεται από τον εκπαιδευτικό. Το σχέδιο ολοκληρώνεται από την ίδια την ομάδα, ενώ αναμένεται να ακολουθηθεί και η ανάλογη διαδικασία επίλυσης (από την ομάδα).
4. ***Ευέλικτη ομαδοποίηση:*** Οι μαθητές είναι μέλη πολλών διαφορετικών ομάδων (εργάζονται επίσης μόνοι τους) με τρόπο ώστε η δραστηριότητα να ταιριάζει με την ετοιμότητα, το ενδιαφέρον ή το μαθησιακό στυλ του καθενός. Οι εκπαιδευτικοί μπορούν να δημιουργήσουν ομάδες με βάση τις δεξιότητες ή το ενδιαφέρον. Επισημαίνεται ότι οι ομάδες αυτές είναι ομοιογενείς μόνο εάν εργαστεί μαζί τους ο εκπαιδευτικός. Διαφορετικά θα πρέπει να είναι μικτής ετοιμότητας (koutselini,2009). Τις ομάδες εργασίας μερικές φορές τις επιλέγουν οι μαθητές και κάποιες άλλες φορές οι εκπαιδευτικοί.
5. ***Ευέλικτη οργάνωση:*** Οι μαθητές έχουν την ευελιξία να αλλάξουν ομάδες ανάλογα με τον ρυθμό ολοκλήρωσης της εργασίας τους ή της κάλυψης συγκεκριμένων αναγκών.
6. ***Ανεξάρτητη μελέτη:*** Ο μαθητής επιλέξει ένα θέμα που τον ενδιαφέρει και θέλει να μάθει περισσότερα γι ‘αυτό. Διεξάγει έρευνα πάνω σε αυτό με ερωτήσεις τις οποίες ετοιμάζει ο ίδιος και έχοντας τη βοήθεια του εκπαιδευτικού. Τα πορίσματα ανακοινώνονται στην ολομέλεια.
7. ***Κέντρα μάθησης/ενδιαφέροντος (στο χώρο):*** Τα κέντρα μάθησης μπορεί να είναι σταθμοί ή συλλογές από υλικά, τα οποία οι μαθητές χρησιμοποιούν για να διερευνήσουν θέματα ή για να εξασκήσουν τις δεξιότητές τους. Τις εργασίες στα κέντρα μάθησης οι εκπαιδευτικοί μπορούν να τις προσαρμόσουν στα επίπεδα ετοιμότητας ή στο μαθησιακό στυλ κάθε μαθητή.
8. ***Ομάδες ενδιαφέροντος:*** Κάθε ομάδα που δημιουργείται περιλαμβάνει μαθητές που ενδιαφέρονται για ένα συγκεκριμένο θέμα.
9. ***Συναρμολόγηση:*** Κάποιοι μαθητές (ατομικά ή σε ομάδες) μελετούν μια πτυχή ενός θέματος, ενώ κάποιοι άλλοι μελετούν μία άλλη πτυχή του ίδιου θέματος. Οι μαθητές ανταλλάσσουν τις πληροφορίες που συγκεντρώνουν και διδάσκουν ο ένας τον άλλο.
10. ***Συμβόλαια:*** Τα συμβόλαια αφορούν έναν αριθμό από έντυπα τα οποία αρχίζουν με μία συμφωνία ανάμεσα στον μαθητή και στον εκπαιδευτικό. Ο εκπαιδευτικός παρέχει κάποιες ελευθερίες και επιλογές για το πώς ο μαθητής θα συμπληρώσει εργασίες και ο μαθητής συμφωνεί να χρησιμοποιήσει κατάλληλα τις ελευθερίες του για τον σχεδιασμό και τη συμπλήρωση της εργασίας σύμφωνα με τις οδηγίες.
11. ***Λογοτεχνικοί κύκλοι:*** Πρόκειται για μία ευέλικτη ομαδοποίηση των μαθητών που εμπλέκονται σε διαφορετικές μελέτες ενός λογοτεχνικού έργου. Οι ομάδες μπορούν να είναι ομοιογενείς ή ετερογενείς.
12. ***Επιλογές πολλαπλής νοημοσύνης:*** Οι μαθητές επιλέγουν δραστηριότητες ή αναλαμβάνουν μία δραστηριότητα που είναι σχεδιασμένη για την μάθηση ενός συγκεκριμένου θέματος ανάλογα με το είδος τις νοημοσύνης στο οποίο υπερτερούν (γλωσσική, λογικομαθηματική, οπτική/χωρική, κιναισθητική, μουσική, διαπροσωπική, ενδοπροσωπική, φυσιοκρατική).
13. ***Πολλαπλά κείμενα ή μυθιστορήματα:*** Χρησιμοποιούνται διαφορετικά εγχειρίδια ή μυθιστορήματα (συχνά διαφορετικών επιπέδων δυσκολίας) για την μελέτη ενός συγκεκριμένου θέματος ή ενός λογοτεχνικού κύκλου.
14. ***Επιλογές της μορφής του προϊόντος:*** Όταν ολοκληρωθούν οι μαθησιακές εμπειρίες με τη χρήση του ίδιου περιεχομένου ή των ίδιων διαδικασιών, ο μαθητής μπορεί να κάνει την επιλογή της μορφής με την οποία θα παρουσιάσει το προϊόν/αποτέλεσμα της εργασίας του για να δείξει τι έχει μάθει.
15. ***Σταθμοί:*** Είναι οι χώροι μέσα σε μία τάξη με μαθησιακές εμπειρίες που αποτελούν στάδια στην πορεία μάθησης ενός θέματος ή μιας δεξιότητας. Τα σημεία έναρξης και τερματισμού διαφέρουν από μαθητή σε μαθητή στο πλαίσιο της διαφοροποίησης.
16. ***Μεγιστοποίηση της επίδοσης κατά ζεύγη (Think-pair-share):*** Οι μαθητές εργάζονται σε ζευγάρια. Σκέφτονται ένα θέμα/ερώτημα για συγκεκριμένο χρονικό διάστημα και ακολούθως κοινοποιούν τις απαντήσεις τους ο ένας στον άλλο.

Η διαφοροποίηση διδασκαλίας και μάθησης επιτρέπει τον συνδυασμό-δημιουργία νέων τεχνικών, δραστηριοτήτων και πρακτικών, εφόσον τηρούνται οι βασικές αρχές και προϋποθέσεις αλληλόδρασης μεταξύ μαθητών και μεταξύ μαθητή και εκπαιδευτικού.

Στις διαφοροποιημένες τάξεις οι εκπαιδευτικοί διατηρούν υψηλές προσδοκίες για όλους ανεξαιρέτως τους μαθητές και προγραμματίζουν τον τρόπο με τον οποίο οι μαθητές θα εκπληρώσουν αυτές τις προσδοκίες. Η διαφορά επομένως δεν είναι μειονεξία ή υπεροχή. Σε σχέση πάντα με την εκπαίδευση, η διαφορά δείχνει, κατά κύριο λόγο, τον βαθμό στον οποίο οι εκπαιδευτικές ευκαιρίες ήταν κατάλληλες για την ανάπτυξη των συγκεκριμένων προσώπων - δείχνουν, με άλλα λόγια, το ιστορικό μάθησης των μαθητών.

Βασικές προϋποθέσεις εφαρμογής των διαδικασιών διαφοροποίησης σε τάξεις μικτής ετοιμότητας είναι: (α) η διάγνωση των αναγκών του κάθε μαθητή και η τήρηση αρχείου για συνεχή αξιολόγηση και ανατροφοδότηση· (β) ο δραστικός περιορισμός του λόγου του δασκάλου και η οργάνωση της τάξης και των υλικών για εξατομικευμένη και συνεργατική/συνεταιριστική εργασία· και (γ) η επιμόρφωση των εκπαιδευτικών σε διαδικασίες –παιδαγωγικές και οργανωτικές– διαφοροποίησης σε συνθήκες πραγματικής τάξης.

Η διάγνωση των αναγκών των μαθητών ή η προετοιμασία για τα προαπαιτούμενα κρίνονται απαραίτητες διαδικασίες, ούτως ώστε η διδασκαλία να ανταποκρίνεται στις ιδιαίτερες ανάγκες των μαθητών. Για τον σκοπό αυτό ο εκπαιδευτικός είναι απαραίτητο να μπορεί να προβαίνει σε λειτουργική ανάλυση των διαφορετικών καταστάσεων που αντιμετωπίζει σε τάξεις μικτής ετοιμότητας, όπως είναι κατά κανόνα οι τάξεις σήμερα σε όλες τις βαθμίδες της εκπαίδευσης. Η λειτουργική ανάλυση του πληθυσμού περιλαμβάνει τη μελέτη του αρχείου κάθε μαθητή και την συνεργασία τόσο με άλλους εκπαιδευτικούς όσο και με τους γονείς για τη συνειδητοποίηση της γνωστικής, της συναισθηματικής, της ψυχολογικής και της κοινωνικής-συμμετοχικής κατάστασης κάθε μαθητή.

-----------------------------------------------------

Από: Κουτσελίνη-Ιωαννίδου, Μ. & Πυργιωτάκης, Ι.Ε. (2015). *Διαφοροποίηση της διδασκαλίας και της μάθησης,* σσ. 146-148. Αθήνα: πεδίο.